晚歸曲
作者：溫庭筠
朝代：唐

paragraphs: 格格水禽飛帶波，孤光斜起夕陽多。
湖西山淺似相笑，菱刺惹衣攢黛蛾。
青絲繫船向江木，蘭芽出土吳江曲。
水極晴搖泛灩紅，草平春染煙綿綠。
玉鞭騎馬楊叛兒，刻金作鳳光參差。
丁丁暖漏滴花影，催入景陽人不知。
彎堤弱柳遙相矚，雀扇團圓掩香玉。
蓮塘艇子歸不歸，柳暗桑穠聞布穀。